Ole Kristian Navrud refser avvisende byråkrater etter å ha kjempet for å holde familien samlet i Norge.

I flere måneder fryktet familien Navrud at de skulle splittes. Laila Navrud skulle utvises fra Norge fordi hun i en periode hadde jobbet på en kafé mens arbeidstillatelsen hennes egentlig kun gjaldt dersom hun var au pair.

Dermed måtte hun ut, til tross for at hun er gift og har sønnen Kent Oscar sammen med Ole Kristian Navrud.

– Hun var en kriminell og en fare for rikets sikkerhet, så da måtte hun utvises fra landet, sier Ole Kristian Navrud ironisk.

TV 2s reportasjer om saken skapte sterke reaksjoner.

Og natt til fredag, etter mange runder i byråkratiet, var familien endelig samlet på norsk jord.

– De siste dagene har bare vært glede, sier Ole Kristian Navrud til TV 2 Nyhetene i dag.

– Arrogante og avvisende

Familien ble hørt – til slutt. Men Ole Kristian Navrud er lite imponert over måten familien er blitt behandlet av den norske staten. Nå tar han et oppgjør med stivbeinte byråkrater som nekter å lytte:

– De har vært arrogante og avvisende. De har ikke villet høre på oss, og vi har bare fått beskjed om å stille oss i kø som alle andre. Vi har prøvd å ringe, sendt mailer, etterlyst svar, men fått beskjed om at de ikke har fått noen mail. Men UDI har et system som gir beskjed når mailen er åpnet. Så de sitter og lyver i den andre enden, fastslår Ole Kristian Navrud.

Han mener det er unødvendig at saken har tatt så lang tid å løse:

– Problemet var at ingen ville høre på oss. Hadde de lyttet lite grann, kunne saken vært løst på en mye enklere måte. Jeg forstår at man må ha et regelverk for å kunne ha en innvandringspolitikk, og den bør være streng, men det bør være rom for å se litt utenfor A4-arket, mener Navrud.

– Uvirkelig

Saken deres har vakt voldsom oppmerksomhet. Og i juli skar statsminister Jens Stoltenberg gjennom og varslet endringer i utlendingsforskriften. Man bør ikke straffes for å jobbe, mente statsministeren.

– Hvordan føles det å være årsaken til at reglene endres?

– Det er litt uvirkelig at det er på grunn av oss. Men det hadde ikke skjedd om ikke så mange i den norske befolkningen hadde engasjert seg, sier Ole Kristian Navrud.